Tema NAV

<https://www.aftenposten.no/norge/i/G1m5RJ/Samboerpar-ba-Nav-om-bolighjelp--fikk-telt>

**Samboerpar ba Nav om bolighjelp – fikk telt**

Samboerparet Stine Kristiansen og Henrik Vridve i Drammen gikk til Nav for å få tak over hodet da de ble bostedsløse. Fra Nav fikk de et telt.

**NTB**

27. juni 2018 05:07

Problemene for paret startet da de for halvannen måned siden avtalte å leie et rom i leiligheten til en venn i Drammen. Etter å ha bodd der i få uker ble det klart at han ikke var en så god venn som de trodde, og de ble kastet ut av leiligheten på kort varsel, skriver [Klassekampen](http://www.klassekampen.no/article/20180627/ARTICLE/180629973).

Fordi de ikke kjente mange i byen bestemte paret seg for å søke hjelp hos Nav. I stedet for bolighjelp, lånte Nav dem et firemannstelt og et liggeunderlag. De fikk beskjed om at det egentlig ikke er lov å campe på ett sted i mer enn tre døgn, men at ingen kom til å sjekke.

Nå har de bodd ute i over to uker mens de leter etter et nytt sted å bo.

– Vi søker på alt som er av leiligheter, men det tar mye tid å leve på denne måten. Det hjelper heller ikke at vi lukter bål på visningene, sier Kristiansen, som fortsatt er i rekonvalesens etter en hjerneblødning i oktober.

Leder av Nav Drammen, Katrine Christiansen, påpeker at hun har taushetsplikt, men sier at her har det skjedd en svikt i rutinene. Videre sier hun til Klassekampen at de vil ta kontakt med paret for å finne en bedre løsning.